Papersnake/gushiwen huggingface dataset:
一剪梅
姬翼（元代）

畏日炎炎气郁然。枯禅频起，静胜无能。先春雪浪浸冬凝。

唤起玄冥，满坐寒生。

北帝威严正令行。祝融退步，酷沴潜形。神通挥霍贯心灵。

乘此清风，归去蓬瀛。
为章元喜题汪孝廉昉所画云岩飞瀑图
姚燮（清代）

我别汪子今七年，昨梦携手台山巅。桃花照涧大如盏，仙种不借春风妍。

白云飘空如堕绵，媚之岚气成碧烟。穷搜暗穴得丹灶，石香凝乳皆龙涎。

洞然厓户启天镜，冰壶一握灵蝫悬。光明大地出城郭，鸾驭在下多散仙。

我与汪子但歌啸，荡为玉籁何珊然。醒时窈眇不可索，不以难索遂忘捐。

今日章君示兹画，隐隐梦境重相缘。万山苍莽赴孤屋，屋无人住无琴眠。

屋根一壁动溪影，络壁万茑溪光湔。飞流倒地极镗鞳，过硖始作波沦涟。

得毋汪子有同梦，此境早熟抽毫前。空山日月自明晦，人情风雨多流迁。

半生愧负霅溪鹭，往事愁说天津鹃。安得汪子共谋隐，章君擪笛吾叩舷。

蓬莱楼阁出弹指，素衣鹤洁长飙骞。
颂古五首·楞岩我不见时
释文准（宋代）

老胡彻底老婆心，为阿难陀意转深。
韩干马嘶青草渡，戴嵩牛卧绿杨阴。
自赞三首
释文准（宋代）

我若自赞，云居罗汉。
我若自毁，无主饿鬼。
赞之不欣，毁之不嗔。
毁誉不动，江鲁西秦。
书怀奉简黄成甫史君
王迈（宋代）

忆昔绍定元，被命考廷策。偶过袁君房，玉墀日将夕。

案头得君文，喜跃越三百。张烛朗诵之，相与手加额。

若人作抡魁，馀子当辟易。时有详定官，嫌君多指斥。

众默余独争，言厉面发赤。紫宸一传胪，璧水推巨擘。

诸君始相贺，时相颇不怿。爰有小人儒，从旁肆蜂螫。

谏官工逢迎，霜简肆捃摭。此事人能言，本末甚明白。

暨于端平初，天夺老奸魄。散地起忠良，丘园纷束帛。

君老登瀛洲，讲筵赐重席。余亦试玉堂，朝有愈之迹。

啜茶熏玉虬，投饼呼金鲫。同校南宫文，等是西山客。

无何阵脚动，君出为方伯。馆中失名流，我辈苦叹惜。

西山遽仙去，局面日改革。余入对未央，苦语出肝膈。

淮南冤未消，元载家当籍。外党分牛李，内宠怙秦虢。

臣愚怀隐忧，厚地其敢蹐。虎须敢一编，龙鳞敢一逆。

自信填海隅，复中含沙射。移舟返蓬莱，伏隩甘冰檗。

君正舞莱衣，清香笼画戟。年丰富红仓，风顺多琛舶。

我舍抵是州，相望才四驿。幽栖懒及门，一再通书尺。

起家倅漳滨，始访二千石。居官未半期，台评又寻摘。

既罹关虎嗔，宜有人猫厄。归途抵温陵，除夜大促迫。

所亲有室庐，许我相假借。莲灯看烂红，柏酒浮重碧。

去家差不远，朋旧来络绎。雌堂在何许，一望弱水隔。

山鬼巧揶揄，室人交遍谪。平生重名检，义利最知择。

冷眼视舆金，宝身甚拱璧。世途赫赫炎，众手所共炙。

谁能效李锥，作计事钻刺。蒲葵安可常，秋至辄抛掷。

贵贱见交情，书门何怪翟。趋时岂不好，嗜古业成癖。

群飞任刺天，甘剪笼中翮。丈夫身计轻，忧国愁如积。

向欲恢三京，今日蹙五百。西蜀断咽喉，北军患肘腋。

流民满京师，戾气成疾疫。强寇恣咆哮，行人饱需索。

廷绅倒手版，淮帅羞巾帼。南海下蒲轮，西人望衮舄。

病剧乏良医，棋危需善弈。君行觐清光，何策输忠益。

急须息边尘，徐可寿国脉。任责属诸贤，臞儒老山泽。
藜照亭夜坐
陶益（明代）

流萤几点耀空囊，太乙青藜照更光。高阁小亭开万卷，疏慵真愧校书郎。
送潘湖南二首 其二
赵蕃（宋代）

名世公今第一流，百年端见几人不。临民不作子桑简，好善咸推乐正优。

侍从近臣方妙选，林园胜事未宜休。曾闻王贡弹冠事，无奈相如故倦游。
句 其一
唐介（宋代）

越林多蔽天，黄柑杂丹橘。
山店（一作卢纶诗）
王建（唐代）

登登石路何时尽，决决溪泉到处闻。

风动叶声山犬吠，一家松火隔秋云。
猪头和尚赞
释法薰（宋代）

手把猪头，易见难识。
莫教说破，分文不直。
题大慈寺
王十朋（宋代）

巍岭迢迢入翠微，梵宫佛陇锁烟霏。断碑古寺曾经眼，刚笑陈隋往事非。
济宁南池杜工部新祠诗为沈椒园同年作
齐召南（清代）

太白酒楼何砐硪，槛前坐见千樯过。南池故是少陵迹，可怜野水环陂陀。

记我年前步池上，正逢泥滑愁双靴。东岳之云幂列岫，城隅沟洫成黄河。

高槐疏柳半临水，人家户外联艑舸。今年十月重到此，忽觉胜概清罗罗。

池堤既类彩虹偃，池水亦似青铜磨。幡幡老树杂新树，叶虽落尽留枝柯。

三间瓦屋照寒日，门榜高揭字擘窠。问谁为此祀工部，座斫山骨陈象牺，守祠老人说颠末。

昔岁使者来仁和，东阳裔孙癖好古，南池百度停骖騧。

叹息杜公旧游地，无人构屋理则那。捐金诛茅辟荒秽，架木筑土成槃薖。

高斋西蜀非一处，此添东郡新行窝。伐石刻诗置两壁，俾传久远期无他。

维时落成值孟夏，花叶旖旎纷芰荷。瑶觞进拜巫屡舞，蒲牢殷地应灵鼍。

仿佛郑公出小队，林间络驿鸣珠珂。风湍水槛映冠盖，一州人士来奔波。

共诧草堂得壮观，竟与酒楼齐嶪峨。瘦容骨立尚戴笠，无乃饭颗还讥呵。

我知沈侯有深意，非为閒眺蠲烦苛。《风》《骚》以降作者众，大海讵计蚌与螺。

有唐独见两夫子，光焰万丈争义娥。囊括百家奋巨笔，俯视余子真幺么。

况论忠爱出肺腑，诗仙又逊诗王多。流离浑忘身冻饿，但愁海宇森干戈。

万间广夏岂虚语，得志应起生民疴。篇篇立意追《大雅》，不止逸藻媲汨罗。

稷契心期合俎豆，便私所好原非阿。精神千载倘记忆，应招太白同吟哦。

当时嗜酒今得地，官河酒旆驰轻艖。岱山迢迢拱户牖，朝霞朗对朱颜酡。

堪笑主簿附享祀，姓许名字知谁何。沈侯沈侯好文黑，眼见醉草《迎神歌》。

他年有客考古迹，定抚碑刻千摩挲。
水调歌头（开庆己未秋社维舟逸老堂口占）
吴潜（宋代）

倚舵秋江浒，明日征帆轻。从头点检身世，百事已圆成。及第曾攀龙首，仕宦曾居鸱阁，衣锦更光荣。若又不知止，天道恐亏盈。

借称呼，遮俗眼，便归耕。但余心愿，朝暮香火告神明。一愿君王万寿，次愿干戈永息，三愿岁丰登。四愿老安乐，疾病免相萦。
睡起三绝 其二
岳珂（宋代）

天色今晨已放晴，鸟乌亦觉有欢声。幅巾自是便疏懒，饭了花间取次行。
南歌子·玉斝浮菖虎
王之道（宋代）

玉斝浮菖虎，金盘馈鰁鱼。研丹聊作厌兵符。何必城头一女、当聊夫。雨过山如洗，风来草似梳。佳人不惯手谈输。却道如今重赌、选官图。
送张兢无悔秘校赴调
文同（宋代）

无悔富道谊，卷藏无所施。
端笏拜上官，十年走阶墀。
人皆为嗟惋，君独安且怡。
又执考书去，当衡谁与知。
庆东原·忘忧草
白朴（元代）

忘忧草，含笑花，劝君闻早冠宜挂。那里也能言陆贾？那里也良谋子牙？那里也豪气张华？千古是非心，一夕渔樵话。
秋日送别
朱晦（唐代）

荒郊古陌时时断，野水浮云处处秋。

唯有河边衰柳树，蝉声相送到扬州。
有感
陆文圭（元代）

六月南风盛，秋意虽未多。
长养会有极，摇落将如何。
高槐鸣衰蝉，况乃蒲与何。
一老坐太息，群儿笑且歌。
笑歌恐未终，岁月已蹉跎。
从弟至二首 其二
李果（清代）

失喜还疑梦，灯前认未真。流离二十载，惨淡一孤身。

思子心如割，伤亲泪满巾。春秋虚祭扫，风木恨难伸。
周公瑕有书见问寄答
于慎行（明代）

故人何所似，契阔已多年。旧事閒应记，新诗老更传。

花开三径雨，门闭万峰烟。犹采相思树，封题到远天。
贻张巨济
李龏（金朝）

上国交游尽，见君殊惘然。相寻相别日，二十二三年。

紫陌辞尘佩，青门委蠹编。讵知归老地，还向弁峰前。
久雨书事
胡奎（元代）

三月积雨苦淙淙，茶鼎熏炉坐北窗。墙花半庭浑是雪，沟水一夜忽如江。

醉推愁去粗能解，睡遣魔来不可降。谁似閒居真伴侣，白鸥来往自双双。
送建阳陈丞伯厚还乡
朱熹（宋代）

括苍云壑入秋梦，闽岭风霜侵鬓丝。岁晚未收稽古力，径荒曾拟赋归辞。

一官坎壈嗟丞负，百岁欢荣庆母慈。去步逶迤无愠色，此心惟有古人知。
论语绝句一百首
张九成（宋代）

焉用牛刀去割鸡，子游初见已无疑。
既云学道应须爱，遂谓前言乃戏之。
都堂试贡士日庆春雪
李损之（唐代）

春雪昼悠扬，飘飞试士场。缀毫疑起草，沾字共成章。

匝地如铺练，凝阶似截肪。鹅毛萦树合，柳絮带风狂。

息疫方殊庆，丰年已报祥。应知郢上曲，高唱出东堂。
念奴娇（京口上元雪夜招唐元明）
李处全（宋代）

一天春意，趁东皇幽赏，重飞端叶。造物有心成伟观，来伴红蕖叶彻。桂魄初圆，梅腮全放，节物俱奇绝。冷官门巷，望中北固楼堞。

遐想篷底高人，拥衾无寐，九曲肠增结。我亦低窗翻蠹纸，失喜瑶花盈尺。拥鼻孤吟，搔头危坐，所欠惟佳客。须君来此，脸纹相对生缬。
秋夜杂咏三首 其二
梁以蘅（明代）

玉露滴泠泠，竹竿垂袅袅。万籁空中寂，孤鹤云间矫。
赠从弟南平太守之遥其一
李白（唐代）

少年不得意，落魄无安居。愿随任公子，欲钓吞舟鱼。
常时饮酒逐风景，壮心遂与功名疏。兰生谷底人不锄，
云在高山空卷舒。汉家天子驰驷马，赤军蜀道迎相如。
天门九重谒圣人，龙颜一解四海春。彤庭左右呼万岁，
拜贺明主收沉沦。翰林秉笔回英眄，麟阁峥嵘谁可见。
承恩初入银台门，著书独在金銮殿。龙钩雕镫白玉鞍，
象床绮席黄金盘。当时笑我微贱者，却来请谒为交欢。
一朝谢病游江海，畴昔相知几人在。前门长揖后门关，
今日结交明日改。爱君山岳心不移，随君云雾迷所为。
梦得池塘生春草，使我长价登楼诗。别后遥传临海作，
可见羊何共和之。
送人归杭
袁华（明代）

春水满南国，樱桃花未红。兰舟冲雪去，家在玉峰东。

青山当屋角，绿树覆庭中。可怜兵燹后，化为蒿棘丛。

感时心耿耿，话别意忡忡。林栖傥相忆，题字送归鸿。
答王建秘书
贾岛（唐代）

人皆闻蟋蟀，我独恨蹉跎。白发无心镊，青山去意多。

信来漳浦岸，期负洞庭波。时扫高槐影，朝回或恐过。
送次道和太平州
司马光（宋代）

狼汤春流满，芜湖候吏迎。
旌旟晓日丽，钲鼓野风清。
暂喜红尘远，休嗟素发生。
专城方四十，自古以为荣。
和游一人泉
李之仪（宋代）

新诗解人颐，秀若披云鬟。突然不可揖，平地翻波澜。

褰衣愧招携，每见辄汗颜。况兹天际游，物理知难攀。

一来金陵居，终岁不得閒。胜践固畴昔，欲往独见删。

命驾等人尔，底事独我悭。岂非勒移灵，不许污名山。

因诗想其人，爱来直仍弯。裂脐那复惜，顿足已滞顽。

清甘似可饱，忽遽谁其还。何当强扶老，寄迹云霞间。

要须君意果，莫遣我盟寒。晓来雨脚断，去梦已班班。
再题六如亭
刘克庄（宋代）

昔人喜说坠楼姬，前辈尤高断臂妃。
肯伴主君来过岭，不妨扶起六如碑。
浣溪沙·缥缈红妆照浅溪
苏轼（宋代）

缥缈红妆照浅溪。薄云疏雨不成泥。送君何处古台西。
废沼夜成秋水满，茂林深处晚莺啼。行人肠断草凄迷。
乌夜啼·菱鉴玉篦秋月
刘迎（金朝）

菱鉴玉篦秋月，蕙炉银叶朝云。宿酲人困屏山梦，烟树小江村。翠甲未消兰恨，粉香不断梅魂。离愁分付残春雨，花外泣黄昏。
初冬杂题
陆游（宋代）

荒郊寒雨晚凄凄，四壁穿颓旋补泥。
物我元须各安稳，自苫牛屋织鸡栖。
秋日呈颜夷仲
吕本中（宋代）

老去身已衰，事过意愈懒。斯人未寂寞，吾此归亦晚。

疏篱带落叶，秋色忽已满。南窗可炙背，唤妇同茗盌。

旧读无新功，亦复费编纂。凝尘乱朱墨，妙句折编简。

往者荷蓧翁，实具世外眼。不能与之游，只有兴尽返。

曹南二三老，夙昔荷推挽。平生万卷书，未尽一日款。

微词绝端兆，自怪识者罕。愿闻片言佳，庶用收褊短。
寄谢新安丰守胡达孝见遗近诗一轴便呈甘叔异
赵蕃（宋代）

向子识损益，扬雄爱清静。
我行萧滩上，二宅驾辄命。
而于酬唱中，又得胡安丰。
诗作文选体，字有眉山踪。
扫门今已后，倾盖非敢望。
谈间问先世，盖乃丈人行。
归州片时程，乃复来高轩。
从容仅数刻，倾倒贻百篇。
平生嗜江山，到处须著语。
及兹足漫摇，久乃舌自拄。
时惟桂林掾，与彼新喻丞。
俱以行卷来，暴富如不胜。
怀顾黄公
王又旦（清代）

不畏穷愁只著书，幽栖风物近何如？断云疏雨吴王岘，竹瓦临江十尺庐。
晓行
戴表元（宋代）

渐渐路可识，纷纷山转多。
数鸡啼远坞，一鸟起沧波。
藤杖湿云石，笋鞋浓露莎。
何人尚高卧，层构着烟萝。
和利州鲜于转运公剧八咏·桐轩
司马光（宋代）

朝阳升东隅，照此庭下桐。
菶菶复萋萋，居然古人风。
疏柯于玉复，密叶翠羽蒙。
午景疑余清，夕照留残红。
雨响甍栋外，风生户牖中。
主人政多暇，步赏常从容。
终当致威凤，览德鸣嗈嗈。
又将施五弦，解愠歌帝宫。
次韵秦寿之雷江阻风
王之道（宋代）

君之是行亦不恶，到处名山得佳作。
江神好事欲援例，横起狂风卷帆脚。
要求诗句须少驻，故戏舟师令暂泊。
雷江正在淮南岸，万顷黄芦映于廓。
不知眼界阔多少，但见炊烟耿墟落。
归心浩浩孰撩动，归梦忡忡予忖度。
怒涛底事强留滞，清夜无眠屡惊愕。
溯游初冀日千里，今比驱车反成错。
人生离合自有数，谁谓江神能见谑。
新诗入笔走骅骝，奔逸绝尘那可却。
何妨有酒发妙思，坐对陶泓自斟酌。
韵来严语险属和谁，顾我才悭子非虐。
颂古
释道颜（宋代）

月里姮娥不画眉，只将云雾作罗衣。
不知梦逐青鸾去，犹把花枝盖面归。
和齐次风侍读四月九日独游陶然亭即目韵
陈浩（清代）

下直端居兴有余，独携藤杖当巾车。小亭地回穿芳径，古寺僧间写梵书。

揽胜偶来人迹外，观空已到佛生初。谁能会得陶然意，云影天光总自如。
顺德道中杂感 其三
戴粟珍（清代）

雕盘大漠雁横天，割据王侯旧有年。石勒归来先霸赵，慕容老去尚图燕。

丈夫胆直羞狐媚，回部营开枕骆眠。六代茫茫零落尽，惟余鸦点荡寒烟。
德信西上
释智愚（宋代）

出门溪叶乱纷纷，欲去重寻旧主人。
礁下莫辞腰石冷，古鞭花绽不干春。
宣州杂诗二十首
梅尧臣（宋代）

诸葛久精妙，已能闻国都。
紫毫搜老兔，苍鼠拔长须。
露筦何明净，烟丸事染濡。
班超投此去，死作玉关夫。
薄倖 午睡觉问渠
王夫之（明代）

当年是你，兜揽下、个侬来此。更不与，分明道止，竟如何安置。

但随流，荡漾云痕，归鸿水底成人字。便俐齿嚼空，金睛出火，都则不关渠事。

但惜取刹那顷，忍不得、秋瓜藤坠。逗杀人，为霜禁冷，为风禁泪，镇柳丝、轻摆摇春水。

到历头垂杪，半酣不睬难驱使。无端薄倖，付与乌鸢蝼蚁。
泛小舟姑孰溪口
陆游（宋代）

姑溪绿可染，小艇追晚凉。棹进破树影，波动摇星芒。

荻深渔火明，风远水草香。尚想锦袍公，醉眼隘八荒。

坡陀青山冢，断碣卧道旁。怅望不可逢，乘云游帝乡。
放言十首 其四
黄庭坚（宋代）

兰楫桂为舟，大江可远游。坚车无良马，出门败吾辀。

一身交万物，用我未易周。安得柳下惠，穷年与之游。
谷旦
区越（明代）

开春连日雨，谷日更添风。老圃云占浃，小梅应放红。

客疏妨酒兴，吟苦爱诗工。花柳晴川去，何人伴秃翁。
皇甫太博知苏州
杨亿（宋代）

长洲连岁得贤君，十万人家煦若春。
激箭波狂浮书舸，散丝雨细逐朱轮。
郡斋诗石铺轻藓，公宴歌喉落暗尘，
未得休官作逋客，河梁归思满鲈蒪。
雨夜同牧原
纪淑曾（清代）

急风催暝色，和雨到庭柯。寒近窗前蚤，愁如叶下多。

田园催晚节，江水涨微波。相慰浑忘寐，孤灯耿薜萝。
寒光阁
朱彦（宋代）

驾舟掠杭越，小泊清溪门。平生江令尹，邀我溪南园。

丹碧气成霞，楼疏何郁盘。江城春事起，腊候已向残。

的皪小梅花，暗香媚山樊。冰髯绝可爱，青士联苍官。

君家艺兰畹，岁久兰有荪。我生真漫浪，嗜好无一存。

尚作山水想，十年劳梦魂。历眼沧洲趣，兹盟那可寒。

他年钓竿手，来傍沈郎滩。
先大夫讳日
宋琬（清代）

坠叶岂更荣，流波无重回。哀哀古孝子，痛哭嗟瓶罍。

喟余少薄祜，赋无《凌云》才。侧闻过庭训，爱惜如琼瑰。

弱龄把铅椠，慈颜为之开。乾坤当百六，梁木忽然摧。

譬彼玄鸟雏，巢倾雕梁灾。譬彼松下草，霜落成枯荄。

自我歌鲜民，星纪凡屡该。况乃忝符节，陇山崔以巍。

松阡渺何处，莫剪蒿与莱。飘萧生素发，膝下无婴孩。

缅想夜台内，恻恻伤其怀。誓言守遗教，敢令官方乖。

庶以清白风，稍酬罔极哀。
入天台山留别王河秀才
孙一元（明代）

挝鼓发行棹相闻，我在人间是离群。天台四万八千丈，遥弄云泉须忆君。
句 其三
左纬（宋代）

禽巢先觉晓，蚁穴未知霜。
南陌梅花诗示张守道守道见和复用前韵
杨弘道（元代）

春寒茅屋晨兴迟，起来倩人为折枝。缅怀骚客赋兰菊，盖喻忠信期君知。

圣贤垂训恶无礼，东家不敢钻穴窥。早梅香好动诗兴，已恐落英嗟后时。

故园桃李委尘土，怨调曾托长相思。小儿虮虱满黄发，何处乱山寻玉卮。
紫溪庄舍读癸丑壁间旧题转眼忽十八年同游十
刘学箕（宋代）

忆自束发，茲焉寓居。
载思载瞻，宛不异初。
极目遐眺，清风穆如。
抚事怀人，悲来感余。
次仲退韵
徐瑞（宋代）

达士乐夷旷，俗子尚矜持。缅怀同心人，春风久别离。

辞章五色线，绚烂逢明时。顾我何所事，不耕复不菑。

屡空良可笑，我道固如兹。但忧德未进，名浮亦奚为。

周游岂不佳，去去当从谁。有酒但痛饮，莫问醇与醨。
历代诗 其十一 西晋
杨简（宋代）

晋人司马氏，相魏敢专权。懿师昭不帝，追谥宣景文。

武帝受魏禅，惠帝实童昏。刘聪害怀悯，由此失中原。
秦楼月
杨炎正（宋代）

东风寂。垂杨舞困春无力。春无力。落红不管，杏花狼籍。断肠芳草萋萋碧。新来怪底相思极。相思极。冷烟池馆，又将寒食。
种苇
姚合（唐代）

欲种数茎苇，出门来往频。近陂收本土，选地问幽人。

静看唯思长，初移未觉匀。坐中寻竹客，将去更逡巡。
明镜篇
郭翼（元代）

开镜珠玑匣，盘龙百鍊金。使君持照妾，不解照君心。
光宗皇帝挽诗二首
周必大（宋代）

与进依三善，从游阅五冬。
初终存缱绻，议论极从容。
辅政时虽浅，开藩眷自浓。
不如仙宅犬，犹从鼎湖龙。
满江红 自题《三生石》传奇卷首
洪炳文（清代）

人世因缘，莫不是、老天排就。有一介、书生秀士摊书时候。

忽地乘风游玉阙，天香馥郁笼袍袖。对莲花、听说旧根由，西王母。

阅历了，悲欢够。驰驱了，文章薮。算情禅身分，恩深谊厚。

三世泥鸿堪印证，云霞仍恋前身友。猛回头、重返蕊珠宫，离尘垢。
题共閒亭五首
姜特立（宋代）

花光摇曳犹多事，鸟语軥辀徒自喧。
谁是如今爱閒者，请来此地说风幡。
酴醿
滕岑（宋代）

向人未肯吐芳心，玉困香融已不禁。
久矣禅心无色想，如何对此独沉吟。
秋日杂兴
李廌（宋代）

昔喜马少游，我马仍款段。
古云末路难，百里九十半。
与尔皆调饥，欲速辄愈缓。
长鸣徒劳尔，终愧籋云汗。
自安州改陆泛小艇趋保定即事五首 其一
王世贞（明代）

岂谓驱车地，长年问鄚州。席回风四面，珠迥月中流。

剩室新鲛杼，危城隐蜃楼。鸣榔更伊轧，顿起故园愁。
过友人村居
萨哈岱（清代）

故人久不见，相访过前村。流水溪边路，藏云树下门。

桑麻新雨润，鸡黍古风存。拟卜诛茅地，从君共避喧。
赠秦少仪
黄庭坚（宋代）

汝南许文休，马磨自衣食。
但闻郡功曹，满世名籍籍。
渠命有显晦，非人作通塞。
秦氏多英俊，少游眉最白。
颇闻鸿雁行，笔皆万人敌。
吾早知有靓，而不知有觌。
少仪袖诗来，剖蚌珠的皪。
乃能持一镞，与我箭锋直。
自吾得此诗，三日卧向壁。
挽士不能寸，推去辄数尺。
才难不其然，有亦未易识。
留题授上人曲肱斋
钱端礼（宋代）

架屋贴山最上头，曲肱打睡百无忧。
云容献状留残雨，海月横陈有去舟。
闲里琴书缘好客，向来钟鼓不惊鸥。
会将一滴曹溪水，洗尽胸中万斛愁。
满庭芳（伯父仲球生日）
王之道（宋代）

紫角初繁，青裳正好，充闾清露飘香。悬弧何早，乌辔上扶桑。试问椿龄几许，逾万计、才满三章。佳辰乐，林塘增气，菡萏拥红妆。

称觞。人共庆，盘中白李，来自华阳。倩壶中日月，特地舒长。定见霜毫换绿，天荐祉、家庆延昌。情千万，辞慳思窘，聊献满庭芳。
送廖参谋东游二首
刘禹锡（唐代）

九陌逢君又别离，行云别鹤本无期。

望嵩楼上忽相见，看过花开花落时。

繁花落尽君辞去，绿草垂杨引征路。

东道诸侯皆故人，留连必是多情处。
掬泉
释元肇（宋代）

一坳寒贮玉，非沼又非渠。捉月弄清浅，把山摇碧虚。

久晴应不竭，积雨亦无馀。陆羽来题品，他泉定弗如。
杨翁八十述寿一章
王世贞（明代）

昔多长者游，弱冠忝公车。是时杨翁父，业已八十余。

啖我园中橘，酌醴鲙神鱼。翁时侍其侧，恂恂复怡愉。

转盼能几何，翁寿差亦如。已损负郭田，仅存立壁庐。

人是羲皇人，居即畏垒居。但贵心朴诚，何必口诗书。

笑彼夸毗子，营营锥刀趋。所窃若已盈，所得无乃虚。

劝君安桑梓，化日正舒徐。
登瓜步山
方岳（宋代）

系船孤屿重跻攀，衰草荒烟亦厚颜。
丁日不为春燕许，卯年犹厚佛狸还。
诸贤所恃江千尺，此虏奚为第一间。
欲访前朝无故老，浪痕自溅藓花斑。
行简初授拾遗，同早朝入阁，因示十二韵
白居易（唐代）

夜色尚苍苍，槐阴夹路长。听钟出长乐，传鼓到新昌。

宿雨沙堤润，秋风桦烛香。马骄欺地软，人健得天凉。

待漏排阊阖，停珂拥建章。尔随黄閤老，吾次紫微郎。

并入连称籍，齐趋对折方。斗班花接萼，绰立雁分行。

近职诚为美，微才岂合当。纶言难下笔，谏纸易盈箱。

老去何侥幸，时来不料量。唯求杀身地，相誓答恩光。
或曰虽有寓意然非善言故改作
边贡（明代）

红芳瘦尽绿阴肥，幽鸟枝头自在栖。一日天风吹羽翮，上林便作好声啼。
柳初新
沈蔚（宋代）

楚天来驾春相送。半醉侧、花冠重。瑶台清宴，群仙戏手，剪出彩衣犹动。谁拂瑶琴巧弄。舞丹山、三千雏凤。

艳冶轻盈放纵。倚东风、从来遍宠。桃花溪上，相思未断，愁掩五云真洞。算曾揖、飞鸾双控。等间入、襄王春梦。
句
张迥（唐代）

夜长灯影灭，天绕鹤声孤。
题海虞邵氏草花图
李来泰（清代）

《竹杖》歌断楚云殷，拾取江蘅杜若还。却笑当年黄子久，只将痴笔写虞山。
满路花
杨泽民（宋代）

双眼滟秋波，两脸凝春雪。尊前初见处，琴心绝。千磨百难，石上初簪折。人非天样阔。车马难通，奈何没个关节。

深盟密约，啮臂曾流血。须知弦断有，鸾胶接。别离日久，转觉归心切。先把新词说。憔悴相容，怕伊相见离别。
和出感怀
李之仪（宋代）

高山在平地，高山地焉知。明珠出深渊，明珠渊岂期。

高明属在出，惟要须其时。物理固如此，了不差毫釐。

身世端自窘，岁月相奔驰。所以得黾勉，吾出惟能诗。

我非知诗者，平昔窃好之。每出每可愧，未易皆埙篪。

而君不我鄙，论极牙解颐。六年如一日，不取笑则疑。

彼乌足为计，有类宁同嗤。一朝召命至，闾里增光辉。

不曰出可贤，但从外物移。我贤君亦贤，谁能穷是非。

我欲挽君留，留君竟何为。聊作感慨别，肯效儿女悲。

陈出不自信，流品须维持。谁谓廊庙姿，如我品乃宜。

江充与丙吉，厚薄惟异施。其后七叶貂，阴功终表仪。

是等代不乏，浪尔分騧骊。时哉君何失，仪凤方临池。

为我寄声谢，击壤正自嬉。勉旃夔龙事，赓载冀勿隳。

立贤本无方，莫为陈言欺。
宣圣墓
佚名（宋代）

灵光殿古生秋草，曲阜城荒噪晚鸦。
惟有孔林残照里，至今犹属仲尼家。
齐太庙乐歌十六首 其九 凯容乐
谢超宗（南北朝）

严宗正典，崇享肇禋。九章既禋，三清既陈。昭恭皇祖，承假徽神。

贞佑伊协，卿蔼是邻。
寓寺八首
张耒（宋代）

错落星河没半空，江城悲角五更风。
幽人梦断西窗雨，背壁笼灯到晓红。
观书
梅尧臣（宋代）

山阳女子大字书，不比常流事梳洗。
亲传笔法中郎孙，妙作蚕头鲁公体。
试写麻牋滑似苔，黑蛟矫矫秋潭底。
贤者之孝二百四十首·褚德逸
林同（宋代）

至老能无倦，真为善事亲。
叔褒非佞者，何事拜邻人。
游西溪寺
黄标（清代）

帆落秋溪水，人登夕照山。古亭穿竹径，胜地入松湾。

石润云犹湿，花深鸟自闲。老僧知好客，煮茗未容还。
游青莲 其二
李俊民（金朝）

行处春风恶，山中胜槩藏。渐佳如蔗尾，薄险似羊肠。

翠揖双峰角，清临一水堂。夜长僧睡少，为我话兴亡。
秋尽自遣
陆游（宋代）

老健非颐摄，羁穷为折除。
人情看已惯，身在不论余。
席下钱虽尽，缾中粟有储。
行歌混樵牧，吾计未全疏。
遣春十首 其三
元稹（唐代）

镜皎碧潭水，微波粗成文。烟光垂碧草，琼脉散纤云。

岸柳好阴影，风裾遗垢氛。悠然送春目，八荒谁与群。
沁园春 其二 偶兴同程村羡门作
王士祯（清代）

何处放怀，万里之流，千仞之冈。笑非佛非仙，人称散圣，不痴不慧，古号遗狂。

蛮触争残，夔蚿观破，慢世须教觅乐方。谁解识、有秕糠尧舜，啸傲羲皇。

门前一枕沧浪。但秋水、逍遥注几章。问旧友谁过，井公园客，新知不厌，负局脩羊。

金粟前身，玉清往事，游戏人间傀儡场。须回首、是丽农方丈，早认渠乡。
九日登繁台寺
赵秉文（金朝）

九日独何日，寒花发幽芬。波澄无馀滓，天清廓游氛。

雕翼盘迅风，鸿响厉层云。我与二三友，意适同酣醺。

南登歌吹台，一吊信陵君。捐躯赴赵壁，谈笑却秦军。

夷门今安在，草没侯嬴坟。我亦感激士，白首羞论文。

禁中有颇牧，慷慨志奇勋。登临送将归，无为怆离群。

苍茫视八极，烟霭何纷纷。怀士抚长剑，怅然日西曛。
崇安宰见示武夷山图记
李纲（宋代）

征轩欲作武夷游，先借图经次第求。须信神仙真窟宅，故令峰岫巧雕锼。

四时花木千岩秀，一水波澜九曲流。明日泛舟山下去，按图细细问踪由。
建隆秋夜 其一
释道潜（宋代）

梵呗声沈香雾销，月明金殿影岧峣。夜深唯有龛灯在，风露满庭人寂寥。
好事近 彭嫣词，为北山楼主人作
朱祖谋（清代）

眠雨茂陵秋，曾赋上林游猎。谁乞金茎澄露，疗琴心消渴。

相哀几辈赖云鬟，高楼句愁绝。肯伴鸱夷一舸，胜双清珰札。
次韵答刘元弼
王庭圭（宋代）

鼓箧同登乐泮年，论文谁复似徐坚。向来聚散如春梦，此去逢迎应宿缘。

陋巷苦无高马过，新诗时有贾人传。芒鞋竹杖俱无恙，归日犹堪作地仙。
和登灵州山
谢元汴（明代）

坡公已往遗踪在，遥挹风流想玉标。堪笑为官多白望，可怜当玉只青苗。

更无孤鹤飞明月，宁有潜蛟泣洞箫。摇落江潭浑似梦，荔阴深处听回潮。
题大姊菉君梦影图四十四韵付赵甥吉云
夏孙桐（清代）

姊长我五岁，幼而相提携。顾复代母力，膝下常怡怡。

我亦称早慧，之无亲授之。又羸弱多病，量药佐刀圭。

垂髫同家墩，出入相肩随。寒燠为调护，程课兼劝规。

稍长就外傅，下学伴中闺。往往一灯共，把卷相唔咿。

诗法母所授，姊独能探骊。春帘赋双燕，秀句艳红丝。

愧封胡羯末，那敌柳絮词。姊才固开朗，姊性尤温其。

同气凡六人，多赖姊扶持。我母中馈事，一一为助治。

每怜弟弱小，成立犹稍迟。因慕古木兰，代父称英姿。

一昔入梦境，恍惚鞍马时。乞母为作图，志趣良可知。

于归配嘉耦，静好赓风诗。上得尊嫜欢，下亦家人宜。

不特无间言，兼以礼法推。未几归江南，家在虞山陲。

有楼曰旧山，楼外梅万枝。书来述风景，颇惬平生期。

愿他日卜居，侍养同山栖。寄诗索我和，所恋惟庭闱。

我父营先垄，亦返江之湄。一再过姊家，情话慰牵衣。

北来告我母，谓姊得所依。何期遽珠陨，吉梦虚熊罴。

兰蕙早霜雕，两党同嗟咨。姊夫念故剑，推爱久不漓。

贤书倖同举，转为未见悲。买邻践前约，所惜合复睽。

同穴卅年后，宿草荒萋萋。宅相欣有人，家风绍裘箕。

眷眷渭阳情，笃挚世所稀。生不识母面，旧事向我稽。

捧图乞缀言，览之泪如縻。沧桑阅万变，白头成孑遗。

人生原大梦，回溯徒歔欷。历历为笔述，如徵鄤母辞。

是亦德象篇，傥为家乘资。
长相思·去年秋
佚名（宋代）

去年秋，今年秋，湖上人家乐复忧。西湖依旧流。
吴循州，贾循州，十五年前一转头。人生放下休。
步过分水岭
杨万里（宋代）

路险劳人杀，侬须下轿行。
石从何代落，蕨傍旧根生。
古树无今态，幽泉有暗声。
只言章贡近，犹自两三程。
和郑拾遗秋日感事一百韵
韦庄（唐代）

祸乱天心厌，流离客思伤。有家抛上国，无罪谪遐方。

负笈将辞越，扬帆欲泛湘。避时难驻足，感事易回肠。

雅道何销德，妖星忽耀芒。中原初纵燎，下国竟探汤。

盗据三秦地，兵缠八水乡。战尘轻犯阙，羽旆远巡梁。

自此修文代，俄成讲武场。熊罴驱涿鹿，犀象走昆阳。

御马迷新栈，宫娥改旧妆。五丁功再睹，八难事难忘。

凤引金根疾，兵环玉弩强。建牙虽可恃，摩垒讵能防。

霍庙神遐远，圯桥路杳茫。出师威似虎，御敌狠如羊。

眉画犹思赤，巾裁未厌黄。晨趋鸣铁骑，夜舞挹琼觞。

僭侈彤襜乱，喧呼绣cK攘。但闻争曳组，讵见学垂缰。

鹊印提新篆，龙泉夺晓霜。军威徒逗挠，我武自维扬。

负扆劳天眷，凝旒念国章。绣旗张画兽，宝马跃红鸯。

但欲除妖气，宁思蔽耿光。晓烟生帝里，夜火入春坊。

鸟怪巢宫树，狐骄上苑墙。设危终在德，视履岂无祥。

气激雷霆怒，神驱岳渎忙。功高分虎节，位下耻龙骧。

遍命登坛将，巡封异姓王。志求扶坠典，力未振颓纲。

汉路闲雕鹗，云衢驻骕骦.宝装军器丽，麝裛战袍香。

日睹兵书捷，时闻虏骑亡。人心惊獬豸，雀意伺螳螂。

上略咸推妙，前锋讵可当。纡金光照耀，执玉意藏昂。

覆餗非无谓，奢华事每详。四民皆组绶，九土堕耕桑。

飞骑黄金勒，香车翠钿装。八珍罗膳府，五采斗筐床。

宴集喧华第，歌钟簇画梁。永期传子姓，宁误犯天狼。

未睹君除侧，徒思玉在傍。窜身奚可保，易地喜相将。

国运方夷险，天心讵测量。九流虽暂蔽，三柄岂相妨。

小孽乖躔次，中兴系昊苍。法尧功已普，罪己德非凉。

帝念惟思理，臣心岂自遑。诏催青琐客，时待紫微郎。

定难输宸算，胜灾减御粱。皇恩思荡荡，睿泽转洋洋。

偃卧虽非晚，艰难亦备尝。舜庭招谏鼓，汉殿上书囊。

俭德遵三尺，清朝俟一匡。世随渔父醉，身效接舆狂。

窜逐同天宝，遭罹异建康。道孤悲海澨，家远隔天潢。

卒岁贫无褐，经秋病泛漳。似鱼甘去乙，比蟹未成筐。

守道惭无补，趋时愧不臧。殷牛常在耳，晋竖欲潜肓。

忸恨山思板，怀归海欲航。角吹魂悄悄，笛引泪浪浪。

乱觉乾坤窄，贫知日月长。势将随鹤列，忽喜遇鸳行。

已报新回驾，仍闻近纳隍。文风销剑楯，礼物换旂裳。

紫闼重开序，青衿再设庠。黑头期命爵，赪尾尚忧鲂。

吴坂嘶骐骥，岐山集凤凰。词源波浩浩，谏署玉锵锵。

饲雀曾传庆，烹蛇讵有殃。弢弓挥劲镞，匣剑淬神铓。

谔谔宁惭直，堂堂不谢张。晓风趋建礼，夜月直文昌。

去国时虽久，安邦志不常。良金炉自跃，美玉椟难藏。

北望心如旆，西归律变商。迹随江燕去，心逐塞鸿翔。

晚翠笼桑坞，斜晖挂竹堂。路愁千里月，田爱万斯箱。

伴钓歌前浦，随樵上远冈。鹭眠依晚屿，鸟浴上枯杨。

惊梦缘欹枕，多吟为倚廊。访僧红叶寺，题句白云房。

帆外青枫老，尊前紫菊芳。夜灯银耿耿，晓露玉瀼瀼。

异国惭倾盖，归涂俟并粮。身虽留震泽，心已过雷塘。

执友知谁在，家山各已荒。海边登桂楫，烟外泛云樯。

巢树禽思越，嘶风马恋羌。寒声愁听杵，空馆厌闻螀。

望阙飞华盖，趋朝振玉珰。米惭无薏苡，面喜有恍榔。

话别心重结，伤时泪一滂。伫归蓬岛后，纶诏润青缃。
上天池寺
黄文雷（宋代）

蟠际均衡岳，知峰独出群。
鲲鹏从水击，翼轸验天文。
旷野风行雨，曾霄日贯云。
僧言兴废事，因念福王勋。
杂咏一百首·季主
刘克庄（宋代）

宋贾两名士，茫然立下风。
信知古贤圣，多隐卜医中。
沁园春
刘将孙（宋代）

书避乱所见女子，末有埋冤姐姐，衔恨婆婆语，极俚。后有螺川姐氏和二首，又自序生姐嫁罗，丙子暮春，自涪翁亭下舟行，追骑迫，间逃入山，卒不免于驱掠。行三日，经此桥，睹无闻二词，以为特未见其苦，乃和于壁。复云，观者毋谓弄笔墨非好人家儿女，此词虽俚，谅当近情，而首及权奸误国。又云，便归去、懒东涂西抹，学少年婆。又云，错应谁铸。皆追记往日之事，甚可哀也。因念南北之交，若此何限，心常痛之，适触于目因其调为赋一词，悉叙其意，辞不足而情有余悲矣

流水断桥，坏壁春风，一曲韦娘。记宰相开元，弄权疮C54D，全家骆谷，追骑仓皇。彩凤随鸦，琼奴失意，可似人间白面郎。知他是，燕南牧马，塞北驱羊。

啼痕自诉衷肠。尚把笔低徊愧下堂。叹国手无棋，危涂何策，书窗如梦，世路方长。青冢琵琶，穹庐笳拍，未比渠侬泪万行。二十载，竟何时委玉，何地埋香。
宿建昌县
恭泰（清代）

昨夜秋风起，凉生竹树间。乡心黏短梦，客路挂丛山。

身比猿猱健，情随鸥鹭闲。乱蛩吟不住，添我鬓丝斑。
从塞上偕内子南还赋赠 其八
屈大均（明代）

怜卿万里别西秦，与我鸳鸯共一身。不道秦嘉异乡里，秦嘉元是陇西人。
贾节庵冒夏暑越修涂过我苕霅情谊甚厚令闻古
牟巘五（宋代）

自言勤教督，灯火与之对。
渊明定不孤，门户期汝大。
题爱日楼为钱世恩正郎
林光（明代）

南邱盘搆锡山东，心醉飞云望眼中。寸晷尚思酬寸草，丹青谁眼写丹衷。

莱衣子舞西颓景，密表孙飏孝感风。龙诰珍藏閒炙背，任教海屋架空濛。
姚岩杰
佚名（唐代）

遥望渔舟，不阔尺八。（卢肇）

凭阑一呕，已觉空喉。（姚岩杰）
湖湘路中见梅花寄子开 其五
彭汝砺（宋代）

折得寒梅自水滨，恰如去岁在宜春。潇湘不见江南客，祇有花枝似故人。
松江道中
刘宰（宋代）

久作松江梦，重来泛短蓬。
淡云飞急云，枯叶战狂风。
烟末三家市，波心一钓翁。
鸱夷身计耳，吴越等成空。
挽鸣秋山人
郑阎（明代）

白湖小隐入云间，忆绝心知泪自潸。花径鸟归春正好，衡门人去昼常关。

新诗空有澄江句，问字惟因载酒还。旧业荒凉偏可恨，萧萧烟雨闭青山。
句
黄夷简（宋代）

襟带巴连蜀，封疆楚接吴。
留别昌国五首
王阮（宋代）

全家虽脱海波危，旧治无人咏十奇。
孤奉明恩颜似甲，却嗔儿女笑嘻嘻。
腊八日省牲
费宏（明代）

腊神方遇八，长至屡踰九。郊禋重省视，臣职在奔走。

轩车薄暮出，落日正当酉。归鸦自南来，阵阵集官柳。

城闉钥未合，阍吏谨迎候。月弦此初上，仰认是何宿。

彷佛胃昴间，如弓适盈彀。骑队间篝灯，平沙快驰骤。

天门俯而人，咫尺即牲囿。牺人报名物，有兔实居首。

次鹿次牛羊，牢豕处其后。旋归不淹晷，北向见珠斗。

寒更人欲定，钟鼓应清漏。刮面苦寒风，侵凌透羔袖。

还家对妻子，附火索杯酒。却忆去年冬，燕齐半强寇。

桑园抵任丘，掠焚遭毒手。都邑频戒严，郊坰谨戌守。

苍黄从变礼，奉命当白昼。儿童亦骇愕，此事昔无有。

感格极寅恭，犹能彻高厚。如今幸宁谧，一笑可开口。

杞人固多忧，眉宇尚双皱。至治有馨香，非登亦非豆。

皇祖著明训，心存听斯懋。神灵配上帝，陟降常左右。

文孙可无念，成命我膺受。恳悃竟何禆，穷苍庶阴诱。

转移谅非难，胤祚保长久。
新移瑞香不得雨有叹
陆文圭（元代）

瑞香儿女花，艳洁而芳妍。
得之古精庐，移置列槛前。
易地费人力，不出花自然。
深虞本先拨，枝叶随之颠。
是时夏久旱，不雨龟坼田。
林木且尤枯，弱植岂自全。
既已在于人，况复遭此天。
天与人仇之，命也花自娄。
井筒灌朝夕，小润培芳年。
封植岂无心，荣枯自有缘。
何时回春风，笑挽司花仙。
摧手共樽酒，醉卧云锦边。
游何山
释绍嵩（宋代）

绿草闲深院，繁花的的开。
卷帘当白昼，辞洞恋青苔。
燕掠平芜去，人从瀑布来。
林间清话久，杜宇一声催。
廿二日登金沙峰观海
洪良浩（清代）

醉倚金沙巅，西溟把盏前。日兼云共荡，天与海俱圆。

若木知何树，青齐或见烟。心胸元自在，毛骨却翛然。
送袁止安太常受诰后还馀干 其三
杨士奇（明代）

萧散浮云流水踪，少年湖海与君同。岂知黄鹤楼前别，又向苍龙阙下逢。

圭组有时还暇逸，琴书随意共从容。无应俱傍西江住，独自蒲帆趁北风。
送周县尉满秩归
姚勉（宋代）

方今天下少贞廉，廉有如公岂暂淹。
见说东皇思柄用，姓名已向玉瓶拈。
拟中元谒陵
顾清（明代）

玉座秋风动紫宸，寝园时祀敕亲臣。云屯松梓衣冠集，月照庭楹俎豆陈。

天地有灵钟王气，山陵终古享精禋。词臣欲献甘泉赋，指日皇舆驾翠麟。
山行留客
张旭（唐代）

山光物态弄春晖，莫为轻阴便拟归。
纵使晴明无雨色，入云深处亦沾衣。
春夜赋得漉水囊歌，送郑明府
皎然（唐代）

吴缣楚练何白皙，居士持来遗禅客。禅客能裁漉水囊，

不用衣工秉刀尺。先师遗我式无缺，一滤一翻心敢赊。

夕望东峰思漱盥，曨曨斜月悬灯纱。徙倚花前漏初断，

白猿争啸惊禅伴。玉瓶徐泻赏涓涓，溅著莲衣水珠满。

因识仁人为宦情，还如漉水爱苍生。聊歌一曲与君别，

莫忘寒泉见底清。
次太白水西韵
陈柄（宋代）

泾巘翠插天，泾溪清绕郭。
峦环松竹里，崖磴自楼阁。
是时秋阳骄，三日此栖泊。
晓色林端来，晴云岩际落。
飞梯接绝壁，画柱裹枯箨。
谁拂梁间尘，谪仙久不作。
予生捉月姿，方寸颇明廓。
思君骑鲸鱼，赴我千金诺。
次施彦执韵
张九成（宋代）

新诗宛见故人面，思入江山气象雄。几岁不堪青草瘴，今朝还喜鲤鱼风。

高秋木落雁为伴，久雨江深吾欲东。他日樽前如把臂，莫惊我已白头翁。
申凫盟见访
郜焕元（清代）

自枉高人驾，悠然淡旅情。狂真疏礼法，老益厌诗名。

万树霜前色，连砧苑外声。乡心剧岁晚，迟我碧山耕。
南坡口号十八首
郑清之（宋代）

休言无地起楼台，十个花窠没处栽。
东近比邻西近水，且教红白面墙开。
感春三首
张耒（宋代）

山民为生最易足，一身生计资山木。
负薪入市得百钱，归守妻山烹斗粟。
山林未尽终不忧，衣食自足他无欲。
人生谁使爱功名，万虑千思挠心腹。
泛碧斋诗
李纲（宋代）

画斋初泛碧溪浔，十里津平叠翠岑。拍岸烟波梅雨细，连天芳草岭云深。

愧烦断取西湖景，暂慰倾思北阙心。好是清霄山吐月，水光天影共沈沈。
奇景行毕节早行作
杨慎（明代）

晴岚空濛羃朝彩，顿看色界澄飞霭。白云翻在半山腰，下窥深箐如银海。

须臾赤日上青林，银海镕为紫磨金。穷岫瘁乡那有此，天教奇景换豪吟。
丹霞忌日
释正觉（宋代）

明月清风霁景凉，华鲸喷雪成茫茫。
灵然一点谁人委，怀抱千年作夜光。
自题东园诗草
徐汉倬（清代）

微风北窗来，羲皇对床席。陶公有凉音，饥寒实驱迫。

作者代有人，东皋起王绩。醉乡日高枕，逸气出秋壁。

岂惟屏淫哇，亦复黜嘄噭。征事多滞响，写景饶秀色。

蒸蔚为云霞，郁勃走霹雳。声诗与乐通，由瑟圣所饬。

盛唐李杜兴，万象尽开辟。可怜千载下，何处弄笔墨。

吾生竟何事，弱毫叹孤植。如游空山阿，寒溜冻幽石。

腊尽春渐苏，冰雪滴余沥。遂成一脉水，中涵小天碧。

遥见鲸鱼归，复何能为役。远海生波澜，蛟龙有窟宅。

风涛中澒洞，乃万怪惶惑。落日收钓纶，回舟傍芦荻。
吴师鲁挽词
周紫芝（宋代）

少日词华豹一斑，暮年白发老青山。谁知笔下三都赋，不及人间五两纶。

麟阁未输前日恨，鹿门长享百年安。他时隐逸书佳传，名在宗元季孟间。
卜算子　出德胜门沿堤过雨轻尘不飞新绿在树澹以夕照纵辔丛薄间极潇爽之致 其二
张祥河（清代）

沙白净于银，润遍青青草。过雨何须泼水来，官路垂杨埽。

暮色何冥冥，多恐西风早。亦有松间解带人，数骑寻秋到。
湖南江西道中十首
刘克庄（宋代）

派里人人有集开，竞师山谷友诚斋。
只饶白下骑驴叟，不敢勾牵入社来。
龙门留别道友
刘沧（唐代）

一顾恩深荷道安，独垂双泪下层峦。飞鸣北雁塞云暮，

摇落西风关树寒。春谷终期吹羽翼，萍身不定逐波澜。

裴徊偏起旧枝恋，半夜独吟孤烛残。
迸月
王安石（宋代）

迸月川鱼跃，开云岭鸟翻。
径斜荒草恶，台废治花繁。
南坡
程梦星（清代）

杖策过危桥，拾级上空翠。曲塍急春流，前林出高寺。

遥见耦耕人，携锄话农事。
送徐德源回横州
偶桓（明代）

萧萧鞍马驻江滨，回首秋风益损神。
自念未归他郡客，更禁相送故乡人。
羁愁太剧难分袂，老泪无多易满巾。
归向南溟有双鲤，寄书还肯问垂纶。
拟比红儿赋解语花二首 其一
华幼武（元代）

绰约柔情不自胜，翠围红绕几层层。隔帘立尽阑干月，却讶真真唤即应。
表叔陈景韶挽词 其一
王十朋（宋代）

问舍求田事，元龙意本轻。功名孤壮志，诗酒送平生。

李密伤为弟，刘牢喜有甥。诗书已三世，二子盍升卿。
端嘉杂诗二十首
刘克庄（宋代）

幅裂常包割地羞，扫平忽雪载天雠。
穹庐山蹀完颜血，露布新函守绪头。
载酒送昌甫至十许里分韵得送字
韩淲（宋代）

翁归章泉山，我以一尊送。荒流忽逢梅，孤峭费嘲弄。

情亲阔别去，旋即堕幽梦。风生千树春，寒入万木冻。

杯行二三子，醉语或惊众。岁晚夫如何，尘外无倥偬。
题徐子容少府溪山垂钓长卷
鲁一同（清代）

南宗平远穷纤秾，北宗莽苍堆高空。营丘华源不复作，江山万古谁清雄。

国初萧生声隆隆，近来独数徐髯工。髯也十二弃雕虫，十五十六远从戎。

南极沈黎西甘松，宝刀杀贼不快意。一官手版今在钟，雁门马邑连云中，翁昔佐郡骖花骢。

蔚州官舍簿领少，但餐山绿扶孤筇。日斜吏散坐小阁，千山万水来心我。

吴缣百端墨百挺，突兀四壁生华崧。三年归卧建陵月，倏忽骑马摩苍穹。

幽州四月天多风，九门翠幰骄游龙。宣南小邸日扃鐍，冰槃堆案樱桃红。

我来窥户正磅礴，十指幻出千芙蓉。今之二图尤惨淡，其一似仿山樵翁。

溪山垂钓大不易，扁舟忽送江流东。四十年来鸟过目，却忆快马弯长弓。

狐关雪岭几万里，晚看镜水磨青铜。思君不见愁枯桐，片帆欲动蛟龙宫。

梅梁禹穴今何在，渺渺青山一去鸿。
孤愤吟十三首
高斯得（宋代）

督帐行趋建业东，壮哉迎敌气如虹。
劝君猛舍一腔血，莫学檀公误乃翁。
偈颂四十二首 其三十八
释祖先（宋代）

大人具大见，大智得大用。胸中怀六合，掌内握乾坤。
闻秋竹兄客奉天
蒋知让（清代）

万古兴龙地，孤身跋马游。郁葱瞻气象，怀抱失牢愁。

长揖将军客，高歌敕勒秋。平安容易报，七十五官邮。
昭君曲
姚宽（宋代）

汉宫深锁千蛾眉，妒宠争妍君不知。
昭君自恃色殊众，画师忍为黄金欺。
当时望幸君不顾，泪湿花枝怨无主。
一朝按图聘绝域，慷慨尊前为君去。
萧萧车骑如流水，惨澹风沙千万里。
昔年公主嫁乌孙，妾身况是良家子。
自嗟薄命无归路，弱质安能事强主。
可怜宫锦换氊裘，忍变故音作新语。
马上琵琶送将远，行路闻之亦凄断。
寄书空怀雁南飞，只有怨歌传入汉。
汉家失计何所获，羽林射士空头白。
白璧骏马无时无，倾国倾城难再得。
黄鹤山樵山水为杨考功宗器题
程敏政（明代）

黄鹤山樵已仙去，风采惟留画中趣。几回把玩欲招呼，海阔天高不知处。

但见一亭临大河，远峰对面如青螺。孤洲水花晚色净，疏林落叶秋声多。

少年我忆游江汉，好山最喜推篷看。迩来寄足尘海中，梦魂长到黄芦岸。

考功家近七闽山，雅怀亦似水云閒。题诗不尽莼鲈兴，何日相期解绶还。
閒居杂咏三十二首·耳
陈淳（宋代）

耳所以司听，听正乃为聪。
匪彝谨勿闻，闻之则为聋。
东翻经台
李彭（宋代）

枉渚映寒林，野航飞鸟急。不见康乐侯，衡门烟际入。
秋夜泛舟 其三
郑瑛（明代）

石屏秋雨净，野树晚风微。忽忆前溪好，应须踏月归。
自上元后闲作五首
张耒（宋代）

东风吹雨夜侵阶，楼角长烟晓未开。
何事旧时愁意绪，一番春至一番来。
苦雨初霁
李觏（宋代）

积阴为患恐沉绵，革去方惊造化权。
天放旧光还日月，地将浓秀与山川。
泥途渐少车声活，林薄初干果味全。
寄语残云好知足，莫依河汉更油然。
拟古诗二十首 其十八 拟孟冬寒气至
弘历（清代）

平在临和叔，蟋蟀入床下。朔风变严律，悽声来四野。

夜明散冷光，轮小顾兔寡。感序自怦怦，为忆知心者。

睽阻几千里，携阔已三夏。朝来谁叩门，双鲤忽在把。

重缄不忍开，翻恐愁怀惹。
拨棹歌 其十三
德诚（唐代）

莫道无修便不修，菩提痴坐若为求？勤作棹，慧为舟，者个男儿始出头。
正月十六夜大雪次张守诸公二首
陈造（宋代）

阳阖阴开意莫穷，东君衒巧似良工。
红莲熄燄人收市，丹杏开良雪滚风。
韵语真宜咏飞絮，短歌当有颂元丰。
一番壮观俄漂忽，已落诗人卷轴中。
挽唐如晦二首 其二
邓剡（宋代）

法护何妨短，元龙故自豪。交情如水淡，义气与秋高。

贫不沾三釜，年方见二毛。魂兮如可返，通饮读离骚。
冬日见桃一首
王阮（宋代）

梅意犹藏萼，桃腮已放花。
地疑进候恶，律恐统元差。
寒涨渔舟水，春明道观霞。
老来无赏玩，痴坐惜年华。
築
程珌（宋代）

入门一径小纡回，百本芙蓉手自栽。
寄语后来须善获，三年犹及见三开。
浣溪沙 飞霞重阳
吴灏（清代）

月上飞霞夜未阑。虫声盈耳近栏干。松阴覆屋两三间。

有竹有鱼清且美，不忧不虑要些閒。重阳容我饱看山。
梅花集玉台新咏十六首 其五
曹家达（清代）

花里寄春情，兰缸当夜明。回飙卷高树，落宿半遥城。

对影独含笑，怀风殊复清。所思不可寄，阶上绿苔生。
蝶恋花·北斗秋横云髻影
吴文英（宋代）

北斗秋横云髻影。莺羽衣轻，腰减青丝剩。一曲游仙闻玉声。月华深院人初定。
十二阑干和笑凭。风露生寒，人在莲花顶。睡重不知残酒醒。红帘几度啼鸦暝。
送黄殿讲成父赴广东漕四首
王迈（宋代）

金华重席被恩荣，兰省还持多士衡。
善类适然相抵牾，诸公可士费调停。
自从阵脚一摇动，堪叹棋枰几变更。
紫帽清源人刮目，朱轓炯炯星郎星。
浪淘沙 冬夜雨
王策（清代）

尽彀得凄凉。雨又浪浪。湿灯寒逼影微茫。霜后芭蕉刚一叶，响遍西窗。

还想甚家乡。秋稻云荒。好留残粒鹤为粮。侬自短衣随旅雁，啄雪枯塘。
和徐子融韵 其一
陈文蔚（宋代）

逊敏工夫不可偏，两端相济若韦弦。允怀固是常存养，明善谁知合在先。
香闺十咏 其七 紫香囊
张玉娘（宋代）

珍重天孙剪紫霞，沉香羞认旧繁华。纫兰独抱灵均操，不带春风儿女花。
春夕言怀
张泌（唐代）

风透疏帘月满庭，倚栏无事倍伤情。
烟垂柳带纤腰软，露滴花房怨脸明。
愁逐野云销不尽，情随春浪去难平。
幽窗谩结相思梦，欲化西园蝶未成。
小室逃暑
陆游（宋代）

千顷菰蒲万里风，渔翁散发卧孤蓬。
何如此室才寻丈，常在冰壼雪窖中？
和曾平山见贻蚤自温荣挹艳香韵
陈杰（宋代）

梦事曾陈一瓣香，清愁两地鬓眉苍。
少陵空复诗劘垒，王湛聊须易在床。
古有忘言行畏垒，今无书法可柴桑，
提君四印各安稳，正使同群不乱行。
同高叔不愚如晦饮再次韵二首
陈造（宋代）

珠帘深里按金丝，幻出扬州杜牧诗。
共引玻璃扶窈窕，更烦侧牧写环奇。
一欢有约能如原，四者求并每后时。
却念少陵从郑老，得钱沽酒话襟期。
荣寿堂为刘用行二亲题
李廷美（明代）

人生无百年，光阴如反掌。得意功名鲜有终，无情白发偏能长。

何如刘氏美双亲，伯鸾德曜堪比伦。荷衣蕙带非忤俗，裙布荆钗不为贫。

穷居宴坐长相守，朝看云山暮杯酒。鹿车不挽阶下霜，麦舟每繫门前柳。

膝间产有六凤雏，翩翩文采行相呼。珍羞晓侍几筵立，彩服日向庭闱趋。

个中一人眉最白，青年来作金门客。三载秋台冻壑冰，一点丹心古厓柏。

圣皇致理优臣工，敦本劝者行受封。奎章宸翰绕紫凤，金函象轴回飞龙。

早朝敕下麒麟殿，一道恩光到乡县。翠壁红泉鹤饮乾，碧墅香泥鹿行遍。

内江百里俱腾欢，出门一笑天地宽。邻媪共看新宠妇，邑人齐拜老秋官。

华堂初搆东溪左，四面清幽多□可。隙地都栽碧色桃，閒田尽种金光草。

世间甲子空悠悠，星辰右转水东流。愿得长绳千万丈，繫住西飞红日头。
戏赠陈用之羡渠食笋也
舒岳祥（宋代）

食笋肥胜肉，胸吞千亩宽。
汗青终日对，水墨一窗寒。
吾子风流甚，此君冰雪完。
每思参玉版，莫作北伧看。
好事近·梅片作团飞
雷应春（宋代）

梅片作团飞，雨外柳丝金湿。客子短篷无据，倚长风挂席。
回头子水小桥东，烟扫画楼出。楼上有人凝伫，似旧家曾识。
陆浑山庄
宋之问（唐代）

归来物外情，负杖阅岩耕。
源水看花入，幽林采药行。
野人相问姓，山鸟自呼名。
去去独吾乐，无然愧此生。
挽傅奉议三首 其二
赵鼎臣（宋代）

往日调商鼎，当年筑汉坛。从容作霖雨，谈笑斩楼兰。

每恐风流尽，空馀琬琰刊。承家今已矣，清泪一汍澜。
闻曾幼度近况于陈择之作二诗觅使寄之
赵蕃（宋代）

自辱缄书报，于今岁有秋。
飘流闻客语，消息解人忧。
荐牍新频上，诗声旧得优。
君归定蓬阁，我去复炎州。
与宝觉宿精舍
王安石（宋代）

扰扰复翩翩，秋床烛屡昏。
真为说万物，岂止挟三言。
问义曹溪室，捐书阙里门。
若知同二妄，目击道逾存。
题韦家泉池
白居易（唐代）

泉落青山出白云，萦村绕郭几家分。

自从引作池中水，深浅方圆一任君。
纪道德
杜光庭（唐代）

道，德。清虚，玄默。生帝先，为圣则。听之不闻，

抟之不得。至德本无为，人中多自惑。在洗心而息虑，

亦知白而守黑。百姓日用而不知，上士勤行而必克。

既鼓铸于乾坤品物，信充仞乎东西南北。

三皇高拱兮任以自然，五帝垂衣兮修之不忒。

以心体之者为四海之主，以身弯之者为万夫之特。

有皓齿青娥者为伐命之斧，蕴奇谋广智者为盗国之贼。

曾未若轩后顺风兮清静自化，曾未若皋陶迈种兮温恭允塞。

故可以越圆清方浊兮不始不终，

何止乎居九流五常兮理家理国。

岂不闻乎天地于道德也无以清宁，

岂不闻乎道德于天地也有逾绳墨。

语不云乎仲尼有言朝闻道夕死可矣，

所以垂万古历百王不敢离之于顷刻。
宫词 其二十二
赵佶（宋代）

碧纱窗薄晃朝曦，睡起心情不自持。妆饰尚慵临曲槛，却教鹦鹉念新诗。
舶干陈祥卿挽词二首 其一
萧立之（宋代）

练练才如许，苍苍不可求。忧时一编墨，赍志九京秋。

荐语诸公重，危机百虑周。风尘仍岁岁，恨与大江流。
与诸同僚偶会赋八题·不期而会
苏颂（宋代）

泛交以势利，君子期久要。
道义苟契合，出处无阻遥。
龙兴云必从，宫鸣商亦调。
乐哉此席会，固非夙相招。
江城梅花引
杨琇（清代）

迢迢千里隔江滨。不销魂。也销魂。试话从前，事事属行云。

竹影生寒花影碎，窗外月，太分明。照啼痕。

啼痕。啼痕。落清樽。漏未分。酒来醺。惜也惜也，惜薄命、空与温存。

长夜孤眠，懒把麝香熏。待得梦回衾渐冷，肠断也，听栖乌、叫远村。
晚气
周密（宋代）

晚气吹澄鲜，幽碧弄秋卉。得意双蜻蜓，竟日挂竹尾。
放鸭
陈恭尹（清代）

畜此非吾意，浮沈看尔曹。赋形虚羽翼，天性善波涛。

江色辽阳绿，军声雪夜高。因人书史册，未必在奇毛。
辛卯重阳游焦山次韵
钱家塈（清代）

游山慕谢公，此愿矢自昔。荏苒阅三载，始著登临屐。

秋爽最宜人，寥廓豁心迹。枯僧不谈禅，历历指古迹。

山形变态多，丹厓间白石。仰视飞鸟翔，去天不盈尺。

俯瞰大江流，洪涛迅潮汐。月明一线白，树黯双峰碧。

胜游续登高，信宿穷幽僻。相约待重来，攀萝蹑仙宅。
雨
方一夔（宋代）

吾闻阴阳书，夏忌甲子雨。蚕死麦复苦，果谐老农语。

人生无贤麦，扰扰同一宇。衣食固其端，安可过取数。

哀哉元相国，胡椒满仓庾。区区口体计，所费能几许。

晴曦禦朝寒，野菜供晚茹。君看此辈人，政自有佳处。
湖山杂赋
陆游（宋代）

一生到处贾胡留，身属官仓不自由。
白首归来更何恨，十年烂醉石帆秋。
大行皇帝挽诗六首 其三
刘克庄（宋代）

虏哨无宁处，龙颜有隐忧。未曾御戎服，已报走旃裘。

地拓黄河土，天烧赤壁舟。奈何投柱斧，不待献俘囚。
樊伯推
陈著（宋代）

盘花明日颂，草草数杯先。醉以客呼夜，老嫌人问年。

那知新换岁，得似旧安眠。浮世自多事，春风无弃怜。
刘太尉挽歌辞
陆游（宋代）

坚壁临江日，人疑制敌疏。
安知百万虏，锐尽浃旬余。
智出常情表，功如定计初。
云何媢公者，不置箧中书？
旱莲
刘克庄（宋代）

晴久方池可跣行，萍枯惟有草纵横。
朱葩未见丛丛拆，绿柄才看寸寸生。
悴若放臣临楚泽，厄于学士蹈秦坑。
输他杭越花如锦，画舫如姝夜按笙。
五月十七夜大雨歌
文天祥（宋代）

去年五月望，流水满一房。
今年后三夕，大雨复没床。
我辞江海来，中原路茫茫。
舟楫不复见，车马驰康庄。
矧居圜土中，得水犹得浆。
忽如巨石浸，仓卒殊徬徨。
明星尚未启，大风方发狂。
叫呼人不应，宛转水中央。
壁下有水穴，群鼠走踉蹡。
或如鱼泼刺，垫溺无所藏。
周身莫如物，患至不得防。
业为世间人，何处逃祸殃。
朝来辟沟道，宛如决陂塘。
尽室泥泞涂，化为糜烂场。
炎蒸迫其上，臭腐薰其傍。
恶气所侵薄，疫疠何可当。
楚囚欲何之，寝食此一方。
羁栖无复望，坐待仆且僵。
乾坤莽空阔，何为此凉凉。
达人识义命，此事关网常。
万物方焦枯，皇皇祷穹苍。
上帝实好生，夜半下龙章。
但愿天下人，家家足稻粱。
我命浑小事，我死庸何伤。
偈五首 其五
释道行（宋代）

黄梅雨，麦秋寒。恁么会，太无端。时节因缘佛性义，大都须是髑髅乾。
梦中作齑鲙
虞俦（宋代）

香齑捣就有馀辛，细缕初飞白玉鳞。莫遣佳人频下箸，翠娥深处要人颦。
落日山照曜
佚名（唐代）

裴回空山下，晼晚残阳落。圆影过峰峦，半规入林薄。

馀光澈群过，乱彩分重壑。石镜共澄明，岩光同照灼。

栖禽去杳杳，夕烟生漠漠。此境谁复知，独怀谢康乐。
和郑先辈谢秩闲居寓书所怀
刘得仁（唐代）

西风日夜吹，万木共离披。近甸新晴后，高人得意时。

暂闲心亦新，论道面难欺。把笔还诗债，将琴当酒资。

蓝衫悬竹桁，乌帽挂松枝。名占文章重，官归谏宪迟。

生涯贫帝里，公议到台司。室冷沾苔藓，门清绝路岐。

莫言邻白屋，即贺立丹墀。岂虑尘埃久，云霄故有期。
如梦令（宫词）
孙道绚（宋代）

翠柏红蕉影乱。月上朱栏一半。风自碧空来，吹落歌珠一串。

不见。不见。人被绣帘遮断。
寄虔州抚台美承唐公 其一
张萱（明代）

四省河山赐履同，新朝制帅旧台公。受脤已控三江上，杖钺遥临五岭东。

绕膝青云惊起鹊，扶藜白发忆登龙。年来麟阁长虚席，会见追锋出汉宫。
因六祖举太和山语而成颂贵此话大行
黄庭坚（宋代）

峨眉山中老，千颂自成集。
持问太和山，鹘臭当风立。
涧雨
郑樵（宋代）

飘飘雨色乱，终日悮闻声。
钓客呼持笠，牧童喜啜羹。
轻香树下满，余响谷中清。
为谢登临者，枕流洗耳倾。
自和山房十咏
李曾伯（宋代）

邻有山田价似轻，拟求种秫效渊明。
相逢村叟问谁者，叹息年来主屡更。
阴那题壁
钟士楚（明代）

潘僧坐化已千年，洞口云封隔世缘。曲径通幽留鹤迹，石桥流水似龙涎。

参禅翠柏老栖鹘，学语胡孙下种田。五指峰头饶独坐，拈将花片问天先。
朝中措（用八窗叔韵送教忠制机省亲之行）
李曾伯（宋代）

灯棋三载客边头。江汉等萍浮。一片白云关念，对床夜雨难留。

一一事会，相期烝楫，共济泾舟。今岁雁来应早，着鞭莫待深秋。
林处士水亭
陈尧佐（宋代）

城外逋翁宅，开亭野水寒。
冷光浮荇叶，静影浸鱼竿。
吠犬时迎客，饥禽忽上阑。
疏篱僧舍近，嘉树鹤庭宽。
拂砌烟丝袅，侵窗笋戟攒。
小桥横落日，幽径转层峦。
好景吟何极，清欢尽亦难。
怜君留我意，重叠取琴弹。
夏日漫成 其一
刘廷玑（清代）

不似在官衙，萧然野老家。闭门三径竹，隐几一瓶花。

有月池先觉，非风柳已斜。图书千万卷，原是旧生涯。
次韵韩文若展江五咏 其六
苏过（宋代）

睡蛇已死得安眠，扰扰尘中学坐禅。我欲退休从杖屦，春明门外有云泉。
红豆
江韵梅（清代）

绮窗红豆记相思，宛转柔肠十二时。春到苔钱圆处绿，个侬心事少人知。
辛巳自寿
舒岳祥（宋代）

六十三翁自荷天，乱余骨肉几家全。
不材幸度龙蛇岁，多病休催犬马年。
我老思亲空有恨，人生不饮更堪怜。
差池九子森童冠，屡舞交酬且眼前。
杂曲歌辞。少年行
韦庄（唐代）

五陵豪客多，买酒黄金贱。醉下酒家楼，美人双翠幰。

挥剑邯郸市，走马梁王苑。乐事殊未央，年华已云晚。
缃梅
陆游（宋代）

疏影横斜事已非，小园日暮锁芳菲。
素绡应怯东风思，故著重重浅色衣。
古兴四首用周草窗韵 其一
李龏（金朝）

薰风入虞弦，万物阐生意。图南岂无心，所恨老已至。

浮云翳高槐，缥缈动羁思。吁嗟鹪鹩枝，讵可巢孔翠。
谢侃老送苦筍
袁说友（宋代）

箨老泯黄千仞种，个中风味亦佳哉。
误人政为甘言诱，爱我从渠苦口来。
赠韩倅
许应龙（宋代）

凤城久矣钦韩公，华胄重来振祖风。关决藩条明且恕，待人接物春融融。

散为和气遍南土，雨顺年丰民按堵。海沂虽喜赖王祥，骥足治中难久驻。

向来文惠倅瀛洲，藉藉声名动冕旒。愿君凌厉绍前美，南涧事业当同休。

于今且庆生申旦，敬爇瓣香祈鹤算。中秋节近月婵娟，正好平分通夕宴。

君家自有旧毡青，合上星辰听履声。明年此会知何处，宣劝黄封下帝廷。
船下夔州郭宿雨湿不得上岸别王十二
杜甫（唐代）

依沙宿舸船，石濑月娟娟。风起春灯乱，江鸣夜雨悬。

晨钟云外湿，胜地石堂烟。柔橹轻鸥外，含悽觉汝贤。
淮上独酌
杨时（宋代）

廉纤晚雨洗轻尘，天淡云浮夜色新。赖有曲生风味好，不须邀月作三人。
赠周然父
郑刚中（宋代）

忆昨被严召，同时具行李。
海风九月寒。孤翮相次起。
扁舟下双溪，鼓棹共秋水。
览胜定徘徊，得酒对欢喜。
欲得骨髓奇，先后献天子，
六驭驻松江，端门书高启。
披云就尧日，一色炫光炜。
孤根际春阳，生动自兹始。
抡材有时相，小大听所委。
茵冯忽东西，分此旧窗几。
公居陋室中，屋壁初料理。
人静夜灯孤，叶动声入耳。
数日皆大风，檐冰冻相倚。
坐想髯鬓逸，清吟不知已。
慎书缄锦囊，莫贵洛阳纸。
宿海云寺 其二
屈修（明代）

为寻山寺好，大起老人心。林寂堪藏影，天空足放吟。

松涛无日夜，金地不浮沉。欲起蒲团上，开吾太古琴。
十二月廿三日高峣大雪 其四
杨慎（明代）

雪中送炭忆前人，欲暖曲身成直身。翠柏苍松元自劲，岁寒那肯变天真。
句
徐仲谋（宋代）

郡城重叠安寝有时延皓月，
次韵王彦温邂逅登舟
邹浩（宋代）

过尽西城百丈堤，村村鸡犬午声齐。风前匹马不回首，知有幽人在竹溪。
秋虫
白居易（唐代）

切切暗窗下，喓喓深草里。
秋天思妇心，雨夜愁人耳。
和诚斋跋梅坡诗卷
徐似道（宋代）

知君得法自南昌，作舍何须问道旁。
二老未尝轻许可，两诗固已为平章。
胸横云岫无穷意，语带梅坡不尽香。
政乏绮纨相妩媚，不妨风气似诸王。
姚功公池上集
邵齐焘（清代）

三十年前旧友稀，一樽还喜共晴晖。兴来不觉风吹帽，话久方知露湿衣。

篱下晚花邀客醉，溪头凉月送人归。拒霜开日仍留约，如此清秋愿莫违。
北京留守王太师挽歌词二首
司马光（宋代）

卢肇时推重，终军众共贤。
如可夺标日，未及弃繻年。
官历清涂遍，名居美事先。
人间有五福，视履岂非全。
次敏斋陈先生月艇
杨公远（宋代）

小池新舣野航轻，分得江湖一段情。
最是好天良月夜，婵娟冷浸入窗明。
次韵鲜于学录太一宫海棠
慕容彦逢（宋代）

巍巍楼观神君宅，昼锁眠鱼断人迹。嚣尘不到春自浓，海棠绕砌花如织。

日窥绛彩艳朝霞，露浥芳苞点灵液。枝侵香雾拂桁梧，乘风欲斗蜿虹赩。

都城三月赏花天，争骋纤骊并赭白。广文官冷苦无悰，偶到殊庭欣有得。

娇娆初值欲开时，回视群葩澹无色。许昌风雅讥少陵，玉垒绕山夸蜀客。

岂知移根古寿宫，瑶草华枝伴蕃殖。雨馀浓丽应更妍，负赏牵吟心未息。
送胡仲方
刘过（宋代）

略无一物将人意，更逐行轩去似飞。
胜把清吟供惠远，聊半远出当依归。
送刘秀才归江陵
元稹（唐代）

花间祖席离人醉，水上归帆落日行。
明发青泥冲雪剌船三首
杨万里（宋代）

冰棹风船雪满篷，诗人醉卧水晶宫。
追程未到君休问，且启琼窗看玉峰。
酬友封话旧叙怀十二韵（依次重用为韵）
元稹（唐代）

风波千里别，书信二年稀。乍见悲兼喜，犹惊是与非。

身名判作梦，杯盏莫相违。草馆同床宿，沙头待月归。

春深乡路远，老去宦情微。魏阙何由到，荆州且共依。

人欺翻省事，官冷易藏威。但拟驯鸥鸟，无因用弩机。

开张图卷轴，颠倒醉衫衣。莼菜银丝嫩，鲈鱼雪片肥。

怜君诗似涌，赠我笔如飞。会遣诸伶唱，篇篇入禁闱。
送马伯亨西省郎中
陆文圭（元代）

惊吾学问非少年，羡君功业当壮年。曾闻鸡声共起舞，老我输君独著鞭。

腊寒枯柳不堪折，欲别未别心茫然。关塞黑风虎方啸，江湖白浪龙正眠。

洪都西统数千里，俊乂如林足驱使。好将旧榻拂尘埃，佳客可能无孺子。